S-759/2018

Mál þetta, sem dómtekið var 20. febrúar sl., er höfðað með ákæru, útgefinni af lögreglustjóranum á höfuðborgarsvæðinu 18. desember 2018, á hendur S-kk-þgf S-kk-þgf, kt. [...],[...], Hafnarfirði, fyrir fíkniefna- og umferðarlagabrot, með því að hafa sunnudaginn 12. nóvember 2017 ekið bifreiðinni [...] sviptur ökurétti og óhæfur til að stjórna henni örugglega vegna áhrifa ávana- og fíkniefna (í blóði mældist kókaín 35 ng/ml og tetrahýdrókannabínól 17 ng/ml, í þvagi mældist kókaín og tetrahýdrókannabínólsýra) um Háaleitisbraut í Reykjavík og á sama tíma haft í vörslum sínum 27,09 g af maríjúana sem fannst við leit í fyrrnefndri bifreið við afskipti lögreglu.

Telst brot þetta varða við 1., sbr. 2. mgr. 45. gr. a. og 1. mgr. 48. gr., allt sbr. 1. mgr. 100. gr., umferðarlaga nr. 50/1987 og 2. gr., sbr. 5. og 6. gr. laga um ávana- og fíkniefni nr. 65/1974, sbr. lög nr. 13/1985 og lög nr. 68/2001, og 2. gr., sbr. 1. mgr. 14. gr., reglugerðar um ávana- og fíkniefni og önnur eftirlitsskyld efni nr. 233/2001, sbr. reglugerð nr. 848/2002.

Þess er krafist að ákærði verði dæmdur til refsingar, til greiðslu alls sakarkostnaðar og sviptingar ökuréttar, skv. 101. gr. og 102. gr. umferðarlaga nr. 50/1987, sbr. 25. gr. laga nr. 44/1993 og 18. gr. laga nr. 66/2006. Þá er þess krafist að 27,09 g af maríjúana, sem hald var lagt á, verði gerð upptæk samkvæmt 6. mgr. 5. gr. laga nr. 65/1974, sbr. 2. mgr. 14. gr. reglugerðar nr. 233/2001.

Farið var með mál þetta samkvæmt 164. gr. laga nr. 88/2008 um meðferð sakamála og var það tekið til dóms án frekari sönnunarfærslu þegar sækjanda og verjanda ákærða hafði verið gefinn kostur á að tjá sig um lagaatriði og ákvörðun viðurlaga.

Ákærði hefur skýlaust játað brot sín. Sannað er með játningu ákærða og öðrum gögnum málsins að ákærði er sekur um þá háttsemi sem honum er gefin að sök og eru brot hans rétt heimfærð til refsiákvæða í ákæru.

Ákærði er fæddur í [...]. Samkvæmt framlögðu sakavottorði hans, dagsettu 12. desember 2018, á ákærði nokkurn sakaferil að baki, og þá fyrst og fremst vegna fíkniefnalagabrota, umferðarlagabrota og ýmissa hegningarlagabrota. Við ákvörðun refsingar í málinu kemur fyrst til skoðunar viðurlagaákvörðun sem ákærði gekkst undir vegna ölvunaraksturs hjá Héraðsdómi Reykjavíkur hinn 28. september 2005. Með dómi Héraðsdóms Reykjaness, dagsettum 17. mars 2011, var ákærði dæmdur í 45 daga fangelsi fyrir fíkniefnalagabrot og fyrir að aka of hratt undir áhrifum ávana- og fíkniefna. Þá hlaut ákærði 4 mánaða fangelsisdóm með dómi sama dómstóls hinn 17. október 2012, meðal annars fyrir fíkniefnalagabrot og fyrir að aka undir áhrifum ávana- og fíkniefna, sviptur ökurétti. Aftur var ákærði dæmdur í 4 mánaða fangelsi með dómi Héraðsdóms Reykjaness hinn 10. apríl 2013, einnig fyrir að aka undir áhrifum ávana- og fíkniefna, sviptur ökurétti. Með dómi Héraðsdóms Vesturlands. hinn 19. apríl 2013 var ákærði sakfelldur fyrir að aka undir áhrifum áfengis og ávana- og fíkniefna, sviptur ökurétti, en ekki gerð sérstök refsing. Var ákærði þar sakfelldur vegna brots er framið var 21. júlí 2012 og telst því hegningarauki við framangreindan dóm Héraðsdóms Reykjaness frá 17. október 2012. Loks var ákærði dæmdur í 30 daga fangelsi með dómi Héraðsdóms Reykjaness, dagsettum 5. nóvember 2013, fyrir að aka sviptur ökurétti.

Í samræmi við það sem að framan er rakið er við ákvörðun refsingar hér þannig við það miðað að ákærði hafi nú í fimmta sinn, eftir að hann varð fullra 18 ára og innan ítrekunartíma, sbr. 1. og 3. mgr. 71. gr. almennra hegningarlaga nr. 19/1940, verið fundinn sekur um að aka undir áhrifum ávana- og fíkniefna og/eða undir áhrifum áfengis og jafnframt sviptur ökurétti í fjórða sinn. Með hliðsjón af framangreindu, sakarefni þessa máls, sem og dómvenju og skýlausri játningu ákærða, þykir refsing ákærða hæfilega ákveðin fangelsi í 4 mánuði. Að sakaferli ákærða virtum þykir ekki efni til að skilorðsbinda refsinguna.

Með vísan til lagaákvæða í ákæru er áréttuð er ævilöng svipting ökuréttar ákærða frá birtingu dómsins að telja. Þá er einnig með vísan til lagaákvæða í ákæru gert upptækt til 27,09 g af maríjúana, sem lögregla lagði hald á við rannsókn málsins.

Ákærði greiði málsvarnarþóknun skipaðs verjanda síns, E-kk-ef B. Ó-kk-ef lögmanns, 126.480 krónur, að meðtöldum virðisaukaskatti, og 134.355 krónur í annan sakarkostnað.

Af hálfu ákæruvaldsins flutti málið E-kk-nf L-kk-nf aðstoðarsaksóknari.

Þ-kvk-nf L-kvk-nf, aðstoðarmaður dómara, kveður upp dóminn.

D Ó M S O R Ð:

Ákærði, S-kk-nf S-kk-nf, sæti fangelsi í 4 mánuði.

Áréttuð er ævilöng svipting ökuréttar ákærða frá birtingu dómsins að telja.

Upptækt er gert til ríkissjóðs 27,09 g af maríjúana.

Ákærði greiði málsvarnarþóknun skipaðs verjanda síns, E-kk-ef B. Ó-kk-ef lögmanns, 126.480 krónur og 134.355 krónur í annan sakarkostnað.

Þ-kvk-nf L-kvk-nf